CELEX: 52019PC0088
Language: fi
Date: 2019-02-12
Title: Ehdotus EUROOPAN PARLAMENTIN JA NEUVOSTON ASETUS tietyistä Ison-Britannian ja Pohjois-Irlannin yhdistyneen kuningaskunnan unionista eroamiseen liittyvistä rautatieliikenteen turvallisuutta ja rautatieyhteyksiä koskevista näkökohdista

EUROOPAN KOMISSIO
            Strasbourg 12.2.2019
            COM(2019) 88 final
            2019/0040(COD)
            Ehdotus
            EUROOPAN PARLAMENTIN JA NEUVOSTON ASETUS
            tietyistä Ison-Britannian ja Pohjois-Irlannin yhdistyneen kuningaskunnan unionista eroamiseen liittyvistä rautatieliikenteen turvallisuutta ja rautatieyhteyksiä koskevista näkökohdista 
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa, että jos erosopimusta
                     1
                   ei ratifioida, unionin primaari- ja sekundaarilainsäädäntöä lakataan soveltamasta Yhdistyneeseen kuningaskuntaan 30. maaliskuuta 2019 (jäljempänä ’eroamispäivä’). Tämän seurauksena Yhdistyneestä kuningaskunnasta tulee kolmas maa.
               
               
                  Jos Yhdistynyt kuningaskunta eroaa unionista ilman erosopimusta, se vaikuttaa niiden direktiivin 2004/49/EY 11 artiklan nojalla annettujen turvallisuuslupien voimassaoloon, jotka on annettu infrastruktuurin haltijoille unionin ja Yhdistyneen kuningaskunnan yhdistävän rajat ylittävän infrastruktuurin hallintaa ja käyttötoimintaa varten. 
               
               
                  Komission tiedonannossa ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: Varautumissuunnitelma”
                     2
                   on vahvistettu varautumistoimenpiteiden perusperiaatteet, muun muassa se, että niillä ei voida korjata sidosryhmien valmistautumistoimien puutteesta tai valmistautumistoimien täytäntöönpanon viiveistä aiheutuvia mahdollisia ongelmia. Kyseisessä tiedonannossa komissio luettelee tarpeellisina pitämänsä toimet, mutta toteaa samalla, että lisätoimia voi olla tarpeen toteuttaa myöhemmässä vaiheessa.
               
               
                  Eurooppa-neuvosto (50 artikla) kehotti uudelleen 13. joulukuuta 2018 valmistautumaan entistä vahvemmin kaikilla tasoilla Yhdistyneen kuningaskunnan eron seurauksiin ottamalla huomioon kaikki mahdolliset tulokset. 
               
               
                  Komissio keskusteli eron mahdollisista seurauksista jäsenvaltioiden kanssa Euroopan unionin neuvoston vuonna 2018 järjestämissä seminaareissa. Eron vaikutuksista ja varautumistoimenpiteistä keskusteltiin myös laajasti jäsenvaltioihin tehtyjen vierailujen aikana.
               
               
                  Rautatieliikenteen alalla Yhdistyneen kuningaskunnan Euroopan unionista eroamisen vaikutuksia todistuksiin ja lupiin voidaan useimmissa tapauksissa lieventää erilaisilla sidosryhmien toteuttamilla toimilla, erityisesti siten, että ne asettautuvat johonkin jäsenvaltioon ja hankkivat tarvittavat luvat ja todistukset sieltä. 
               
            
            
               Asianomaisten EU:n jäsenvaltioiden ja Yhdistyneen kuningaskunnan välillä olisi kuitenkin neuvoteltava ja allekirjoitettava sopimukset, joissa käsitellään suoraan rajat ylittävään rautatieliikenteeseen liittyviä kysymyksiä, varmistetaan sen jatkuminen eroamispäivän jälkeen ja lievennetään siten häiriöitä unionissa. Tällaisten kahdenvälisten sopimusten tekeminen olisi mahdollista vasta sen jälkeen kun Yhdistyneestä kuningaskunnasta on tullut kolmas maa. 
            
            
               Erityisesti Kanaalitunnelia koskevan Canterburyn sopimuksen nojalla perustetun kahden valtion turvallisuusviranomaisen tilannetta olisi mukautettava ottamalla huomioon Yhdistyneen kuningaskunnan uusi asema kolmantena maana. 
            
            
               Siksi on asianmukaista, että komissio ehdottaa toimenpiteitä, joilla varmistetaan rautatieinfrastruktuurin tiettyjä osia koskevien lupien voimassaolon jatkuminen asiaa koskevan EU:n lainsäädännön mukaisesti. 
            
            
               
                  Tällainen voimassaolon jatkaminen olisi rajattava ajallisesti siihen, mikä on ehdottomasti tarpeen, jotta Yhdistynyt kuningaskunta ja asianomaiset jäsenvaltiot voivat tehdä tarvittavat sopimukset. 
               
            
            
               Tämä koskee ainoastaan turvallisuuslupia, jotka on annettu infrastruktuurin haltijoille direktiivin 2004/49/EY 11 artiklan nojalla unionin ja Yhdistyneen kuningaskunnan yhdistävän rajat ylittävän infrastruktuurin hallintaa ja käyttötoimintaa varten.
            
            
               
                  Ehdotetuilla säännöksillä pyritään varmistamaan ainoastaan rajat ylittävän liikenteen ja palvelujen jatkuvuus unionin lainsäädännössä vahvistettujen sovellettavien vaatimusten mukaisesti. Näiden toimintojen katkeaminen aiheuttaisi merkittäviä sosiaalisia ja taloudellisia ongelmia. Ehdotuksella varmistetaan, että organisaatiot noudattavat EU:n lainsäädäntöä, joten sillä varmistetaan myös kuluttajien ja kansalaisten suojelu. 
               
               
                  Tähän ehdotukseen sisältyvät toimenpiteet edellyttävät, että Yhdistyneen kuningaskunnan alueella olevaan infrastruktuuriin, jota käytetään rajat ylittävän rautatieyhteyden varmistamiseen, sovelletaan EU:n vaatimuksia vastaavia turvallisuusstandardeja. 
               
               
                  Merkittävät häiriöt voidaan kuitenkin välttää ainoastaan, jos rautatieyritykset ja kansalliset viranomaiset toteuttavat viipymättä kaikki tarvittavat toimenpiteet sen varmistamiseksi, että toimiluvat, veturinkuljettajien lupakirjat sekä kaikki muut todistukset ja luvat, jotka tarvitaan unionin alueella liikennöintiä varten, myönnetään hyvissä ajoin ennen 30. päivää maaliskuuta 2019.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on tarkoitettu erityissäännökseksi, jossa käsitellään joitakin niistä seurauksista, joita syntyy, kun direktiiviä 2004/49/EY lakataan soveltamasta Yhdistyneeseen kuningaskuntaan. Ehdotetut ehdot rajoittuvat siihen, mikä on tältä osin tarpeen, jotta vältetään häiriöt rajat ylittävässä liikenteessä. Lisäksi ehtoja on tarkoitus soveltaa vain määräajan. Mainittujen säädösten yleisiä säännöksiä sovelletaan muilta osin jatkossakin. Ehdotus on näin ollen täysin yhdenmukainen voimassa olevan lainsäädännön kanssa.  
               
            
         
         
            
               •Yhdenmukaisuus unionin muiden politiikkojen kanssa
            
            
               
                  Ehdotus koskee rautatieliikenteen turvallisuutta ja rautatieyhteyksiä, ja sillä täydennetään direktiiviä 2004/49/EY, jotta voidaan ottaa huomioon Yhdistyneen kuningaskunnan unionista eroamisen vaikutukset siinä tapauksessa, ettei erosopimusta hyväksytä.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Oikeusperusta on Euroopan unionin toiminnasta tehdyn sopimuksen (SEUT) 91 artiklan 1 kohta.
               
            
            
               •Toissijaisuusperiaate (jaetun toimivallan osalta) 
            
            
               
                  Koska ehdotuksella täydennetään voimassa olevaa unionin lainsäädäntöä, jonka soveltamista Yhdistyneen kuningaskunnan unionista eroamisen jälkeen ehdotuksen säännöksillä helpotetaan, ehdotuksen tavoite voidaan saavuttaa vain unionin tason toimien avulla.
               
            
            
               •Suhteellisuusperiaate
            
            
               
                  Ehdotettua asetusta pidetään oikeasuhteisena, koska sillä voidaan välttää häiriöt vahvistamalla rajoitettu ja tarpeellinen oikeudellinen muutos, joka kattaa tarpeen varmistaa rajat ylittävien rautatiepalvelujen jatkuvuus Yhdistyneen kuningaskunnan kanssa. Siinä ei ylitetä sitä, mikä on tarpeen tämän tavoitteen saavuttamiseksi, eikä siinä säädetä muista laajemmista muutoksista tai muista pysyvistä toimenpiteistä.
               
            
            
               •Toimintatavan valinta
            
            
               
                  Tämä ehdotus sisältää rajoitetun määrän säännöksiä, jotka liittyvät hyvin erityiseen ja kertaluontoiseen tilanteeseen. Siksi ei ole asianmukaista muuttaa direktiiviä 2004/49/EY eikä direktiiviä (EU) 2016/798, jolla se korvataan 16. kesäkuuta 2019 alkaen. Asianomaisia lupia koskevat säännökset kuuluvat direktiivin 2004/49/EY soveltamisalaan. Tämä huomioon ottaen Euroopan parlamentin ja neuvoston asetus vaikuttaa ainoalta mahdolliselta säädöstyypiltä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta, koska tämän ehdotuksen taustalla on poikkeuksellinen ja kertaluonteinen tilanne.
               
            
            
               •Sidosryhmien kuuleminen
            
            
               
                  Yhdistyneen kuningaskunnan unionista eroamista koskeviin neuvotteluihin liittyvät erityiset olosuhteet sekä tilanteen jatkuva muuttuminen vaikeuttivat merkittävästi julkisen kuulemisen järjestämistä tästä ehdotuksesta. Monet rautatiealan sidosryhmät ja yhden jäsenvaltion edustajat ovat kuitenkin tuoneet esille haasteita, joita Yhdistyneen kuningaskunnan eroaminen EU:sta aiheuttaa, sekä niiden mahdollisia ratkaisuja.
               
            
            
               •Asiantuntijatiedon keruu ja käyttö
            
            
               
                  Tiedoille on tehty komission oma oikeudellinen ja tekninen analyysi sen varmistamiseksi, että ehdotettu toimenpide saavuttaa tavoitteensa mutta rajoittuu siihen, mikä on ehdottomasti tarpeen.
               
            
            
               •Vaikutustenarviointi
            
            
               
                  Vaikutustenarviointi ei ole tarpeen, koska tilanne on poikkeuksellinen ja toimenpiteiden tarve rajoittuu ajanjaksoon, jonka aikana Yhdistyneen kuningaskunnan asema muutetaan. Käytettävissä ei ole muita toimintavaihtoehtoja, jotka eroaisivat ehdotetusta toimenpiteestä aineellisesti.
               
            
         
         
            
               •Perusoikeudet
            
            
               
                  Tämä ehdotus ei vaikuta perusoikeuksien soveltamiseen eikä suojaamiseen. 
               
            
            
               4.TALOUSARVIOVAIKUTUKSET
            
            
               
                  Ei sovelleta. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Ei sovelleta ehdotetun toimenpiteen lyhyen keston vuoksi.  
               
            
            
               2019/0040 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               tietyistä Ison-Britannian ja Pohjois-Irlannin yhdistyneen kuningaskunnan unionista eroamiseen liittyvistä rautatieliikenteen turvallisuutta ja rautatieyhteyksiä koskevista näkökohdista 
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  3
               , 
            
            
               ottavat huomioon alueiden komitean lausunnon
                  4
               ,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
         
         
            
               (1)Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta eli 30 päivänä maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
            
            
               (2)Rautatieliikenteen alalla Yhdistyneen kuningaskunnan Euroopan unionista eroamisen vaikutuksia todistuksiin ja lupiin voidaan lieventää erilaisilla asianomaisten toiminnanharjoittajien toteuttamilla toimilla, kuten siten, että ne asettautuvat johonkin jäsenvaltioon ja hankkivat tarvittavat luvat ja todistukset sieltä.  
            
            
               (3)Unionin turvallisuussääntöjen soveltaminen Kanaalitunneliin on nykyisin annettu Canterburyn sopimuksen nojalla perustetun kahden valtion turvallisuusviranomaisen tehtäväksi. Mainitulla sopimuksella perustettua järjestelmää olisi mukautettava ottamalla huomioon Yhdistyneen kuningaskunnan uusi asema kolmantena maana. 
            
            
               (4)Tähän ehdotukseen sisältyvät toimenpiteet edellyttävät, että infrastruktuuriin, jota käytetään rajat ylittävän rautatieyhteyden varmistamiseen Yhdistyneen kuningaskunnan kanssa, sovelletaan unionin vaatimuksia vastaavia turvallisuusstandardeja ja -menettelyjä. 
            
            
               (5)Jotta asianomaiset osapuolet voisivat tehdä tarvittavat sopimukset ja toteuttaa kaikki muut tarpeelliset toimenpiteet häiriöiden välttämiseksi, ottaen huomioon Yhdistyneen kuningaskunnan asema kolmantena maana, tiettyjen lupien voimassaoloaikaa on tarpeellista jatkaa.
            
            
               (6)Tällaisen lupien voimassaolon jatkamisen kesto olisi rajattava siihen, mikä on ehdottomasti tarpeen, jotta asianomaiset jäsenvaltiot voivat toteuttaa nämä tarpeelliset toimenpiteet unionin lainsäädännön sovellettavien säännösten mukaisesti. 
            
            
               (7)Jotta voidaan välttää merkittävät häiriöt rajat ylittävässä rautatieliikenteessä Yhdistyneen kuningaskunnan kanssa, on myös olennaisen tärkeää, että rautatieyritykset ja kansalliset viranomaiset toteuttavat viipymättä tarvittavat toimenpiteet sen varmistamiseksi, että toimiluvat, veturinkuljettajien lupakirjat sekä kaikki muut todistukset ja luvat, jotka tarvitaan unionin alueella liikennöintiä varten, myönnetään hyvissä ajoin ennen 29 päivää maaliskuuta 2019.
            
            
               (8)Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa, joka koskee lupien haltijoille koituneen edun peruuttamista, jos ei ole varmistettu, että kaikkeen merkitykselliseen infrastruktuuriin sovelletaan unionin vaatimuksia vastaavia turvallisuusstandardeja. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011
                  5
                mukaisesti. Nämä toimenpiteet olisi hyväksyttävä tarkastelumenettelyä noudattaen, kun otetaan huomioon niiden mahdollinen vaikutus rautatieliikenteen turvallisuuteen. Koska asia on erittäin kiireellinen, komission olisi hyväksyttävä välittömästi sovellettavia täytäntöönpanosäädöksiä.
            
            
               (9)Koska Yhdistyneen kuningaskunnan ero unionista synnyttää olosuhteet, joissa on toteutettava kiireellisiä toimia, on aiheellista soveltaa poikkeusta Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä kansallisten parlamenttien asemaa koskevassa pöytäkirjassa N:o 1 olevassa 4 artiklassa tarkoitettuun kahdeksan viikon ajanjaksoon.
            
            
               (10)Tämän asetuksen säännösten olisi tultava voimaan kiireellisesti, ja niitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, paitsi jos Yhdistyneen kuningaskunnan kanssa tehty erosopimus on tullut voimaan kyseiseen päivään mennessä, 
            
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Kohde ja soveltamisala
            
            
               1.Tässä asetuksessa vahvistetaan Ison-Britannian ja Pohjois-Irlannin yhdistyneen kuningaskunnan, jäljempänä ’Yhdistynyt kuningaskunta’, Euroopan unionista eroamiseen liittyvät erityissäännökset, jotka koskevat tiettyjä Euroopan parlamentin ja neuvoston direktiivin 2004/49/EY
                  6
                nojalla annettuja turvallisuuslupia.  
            
            
               2.Tätä asetusta sovelletaan turvallisuuslupiin, jotka on annettu infrastruktuurin haltijoille direktiivin 2004/49/EY 11 artiklan nojalla unionin ja Yhdistyneen kuningaskunnan yhdistävän rajat ylittävän infrastruktuurin hallintaa ja käyttötoimintaa varten ja jotka ovat voimassa tämän asetuksen soveltamispäivää edeltävänä päivänä.
            
            
               2 artikla
            
            
               Määritelmät
            
            
               Tässä asetuksessa sovelletaan direktiivin 2004/49/EY ja sen nojalla hyväksyttyjen täytäntöönpanosäädösten asiaa koskevia määritelmiä. Euroopan parlamentin ja neuvoston direktiivin (EU) 2016/798
                  7
                ja sen nojalla hyväksyttyjen delegoitujen ja täytäntöönpanosäädösten asiaa koskevia määritelmiä sovelletaan päivästä, jona mainittua direktiiviä aletaan soveltaa 1 artiklan 2 kohdassa tarkoitettuihin lupiin. 
            
            
               3 artikla
            
         
         
            
               Turvallisuuslupien voimassaolo
            
            
               Edellä 1 artiklan 2 kohdassa tarkoitetut luvat pysyvät voimassa kolmen kuukauden ajan tämän asetuksen soveltamispäivästä. 
            
            
               4 artikla
            
            
               Lupia koskevat säännöt ja velvollisuudet
            
            
               1.Tämän asetuksen 1 artiklan 2 kohdalla säänneltyihin lupiin sovelletaan sääntöjä, joita niihin sovelletaan direktiivin 2004/49/EY mukaisesti sekä direktiivin (EU) 2016/798 mukaisesti päivästä, jona sitä aletaan soveltaa näihin lupiin, ja näiden direktiivien nojalla hyväksyttyjen delegoitujen ja täytäntöönpanosäädösten mukaisesti. 
            
            
               2.Edellä 1 artiklan 2 kohdassa tarkoitettujen lupien haltijoiden ja tarvittaessa luvat antaneen viranomaisen, jos se ei ole sama kuin se kansallinen turvallisuusviranomainen, jonka alueella infrastruktuuri sijaitsee unionissa, on tehtävä yhteistyötä mainitun kansallisen turvallisuusviranomaisen kanssa ja toimitettava sille kaikki asiaa koskevat tiedot ja asiakirjat.   
            
            
               3.Jos tietoja tai asiakirjoja ei ole toimitettu 2 kohdassa tarkoitetun kansallisen turvallisuusviranomaisen pyynnössä asetettuun määräaikaan mennessä, komissio voi, kansallisen turvallisuusviranomaisen ilmoitettua asiasta, peruuttaa haltijalle 3 artiklan mukaisesti myönnetyn edun 7 artiklan 2 kohdan mukaisesti hyväksyttävillä täytäntöönpanosäädöksillä. 
            
            
               4.Tämän asetuksen 1 artiklan 2 kohdassa tarkoitettujen lupien haltijoiden on viipymättä ilmoitettava komissiolle ja Euroopan unionin rautatievirastolle kaikista muiden toimivaltaisten turvallisuusviranomaisten toimista, jotka voivat olla ristiriidassa tämän asetuksen, direktiivin 2004/49/EY ja direktiivin (EU) 2016/798 mukaisten velvollisuuksien kanssa. 
            
            
               5.Ennen kuin komissio peruuttaa edut 3 artiklan nojalla, se ilmoittaa peruuttamisaikomuksestaan hyvissä ajoin 2 kohdassa tarkoitetulle kansalliselle turvallisuusviranomaiselle, 1 artiklan 2 kohdassa tarkoitetut luvat antaneelle viranomaiselle, tällaisten lupien haltijoille sekä Yhdistyneen kuningaskunnan kansalliselle turvallisuusviranomaiselle ja antaa niille mahdollisuuden ilmaista oma kantansa.
            
            
               5 artikla
            
            
               Turvallisuusstandardit
            
            
               1.Edellä 4 artiklan 2 kohdassa tarkoitetun kansallisen turvallisuusviranomaisen on valvottava rautateiden turvallisuusstandardeja, joita sovelletaan 1 artiklan 2 kohdassa tarkoitettuun rajat ylittävään infrastruktuuriin. Kansallisen turvallisuusviranomaisen on annettava tästä asiasta komissiolle ja Euroopan unionin rautatievirastolle säännöllisiä raportteja, joihin liittyy tarvittaessa komissiolle annettava suositus toimia 2 kohdan mukaisesti. 
            
            
               2.Jos komissiolla on perusteltua syytä epäillä, etteivät tämän asetuksen soveltamisalaan kuuluvan infrastruktuurin tai tällaisen infrastruktuurin Yhdistyneessä kuningaskunnassa sijaitsevan osan käyttöön sovelletut turvallisuusstandardit vastaa unionin lainsäädännön sovellettavia säännöksiä, se peruuttaa viipymättä haltijalle 3 artiklan mukaisesti myönnetyn edun 7 artiklan 2 kohdan nojalla hyväksyttävillä täytäntöönpanosäädöksillä.
            
            
               3.Tämän artiklan 1 kohdan soveltamiseksi kansallinen turvallisuusviranomainen voi pyytää tietoja asianomaisilta toimivaltaisilta viranomaisilta ja asettaa vastaukselle kohtuullisen määräajan. Jos asianomaiset toimivaltaiset viranomaiset eivät toimita tietoja kansallisen turvallisuusviranomaisen asettamaan määräaikaan mennessä tai toimittavat puutteellisia tietoja, komissio voi, kansallisen turvallisuusviranomaisen ilmoitettua asiasta, peruuttaa haltijalle 3 artiklan mukaisesti myönnetyn edun 7 artiklan 2 kohdan mukaisesti hyväksyttävillä täytäntöönpanosäädöksillä.
            
            
               4.Ennen kuin komissio peruuttaa edut 3 artiklan nojalla, se ilmoittaa peruuttamisaikomuksestaan hyvissä ajoin 4 artiklan 2 kohdassa tarkoitetulle kansalliselle turvallisuusviranomaiselle, 1 artiklan 2 kohdassa tarkoitetut luvat antaneelle viranomaiselle, tällaisten lupien haltijoille sekä Yhdistyneen kuningaskunnan kansalliselle turvallisuusviranomaiselle ja antaa niille mahdollisuuden ilmaista oma kantansa.
            
            
               6 artikla
            
            
               Neuvottelut ja yhteistyö
            
            
               1.Jäsenvaltioiden toimivaltaisten viranomaisten on tarpeen mukaan neuvoteltava ja tehtävä yhteistyötä Yhdistyneen kuningaskunnan toimivaltaisten viranomaisten kanssa tämän asetuksen täytäntöönpanon varmistamiseksi. 
            
            
               2.Jäsenvaltioiden on pyynnöstä ja ilman aiheetonta viivytystä toimitettava komissiolle 1 kohdan nojalla saadut tiedot tai muut tiedot, joilla on merkitystä tämän asetuksen täytäntöönpanon kannalta.
            
            
               7 artikla
            
         
         
            
               Komitea
            
            
               1.Komissiota avustaa Euroopan parlamentin ja neuvoston direktiivin (EU) 2016/797
                  8
                51 artiklassa tarkoitettu komitea. Tämä komitea on asetuksessa (EU) N:o 182/2011 tarkoitettu komitea.  
            
            
               2. Kun viitataan tähän kohtaan, sovelletaan asetuksen (EU) N:o 182/2011 8 artiklaa yhdessä sen 5 artiklan kanssa.
            
            
               8 artikla
            
            
               Voimaantulo ja soveltaminen
            
            
               1.Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               2.Sitä sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa Euroopan unionista tehdyn sopimuksen 50 artiklan 3 kohdan nojalla.
            
            
               3.Tätä asetusta ei sovelleta, jos Yhdistyneen kuningaskunnan kanssa Euroopan unionista tehdyn sopimuksen 50 artiklan 2 kohdan mukaisesti tehty erosopimus on tullut voimaan 2 kohdassa tarkoitettuun päivään mennessä.
            
            
               4.Tämän asetuksen soveltaminen päättyy kolmen kuukauden kuluttua siitä, kun sitä aletaan soveltaa 2 kohdan mukaisesti.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Strasbourgissa
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018)880 final, 13.11.2018.
               
               
                  
                     (3)
                  
                        EUVL C […], […], s. […].
               
               
                  
                     (4)
                  
                        EUVL C […], […], s. […].
               
               
                  
                     (5)
                  
                        Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
               
               
                  
                     (6)
                  
                        Euroopan parlamentin ja neuvoston direktiivi 2004/49/EY, annettu 29 päivänä huhtikuuta 2004, yhteisön rautateiden turvallisuudesta sekä rautatieyritysten toimiluvista annetun neuvoston direktiivin 95/18/EY ja rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta annetun direktiivin 2001/14/EY muuttamisesta (EUVL L 164, 30.4.2004, s. 44).
               
               
                  
                     (7)
                  
                        Euroopan parlamentin ja neuvoston direktiivi (EU) 2016/798, annettu 11 päivänä toukokuuta 2016, rautateiden turvallisuudesta (uudelleenlaadittu) (EUVL L 138, 26.5.2016, s. 102).
               
               
                  
                     (8)
                  
                        Euroopan parlamentin ja neuvoston direktiivi (EU) 2016/797, annettu 11 päivänä toukokuuta 2016, rautateiden turvallisuudesta (uudelleenlaadittu) (EUVL L 138, 26.5.2016, s. 44).